Dr Mönu und dr Ruedi si bi de Hudibrasschutze gsi und ig bi de Konfettistampfer. Irgendwie het das dört nid so rächt ghaue. Vilicht wüu mir nid apassigsfähig si, oder stur, oder genial oder eifach nur rebellisch. Nach däm mir vo üsne Fasnachtsgruppe wäg gange si, und immer no luscht uf Fasnacht mache gha hei, si mir drü plus Mischu und Büre zäme ghocket, und hei üs vor gno, säuber öpis uf d'Bei zstöue. Do dr zue isch no zäge, dass ig, Mönu, Ruedi und dr Leue scho bevor mir id Fasnachtsgruppe gange si au Johr zäme Strossefasnacht gmacht hei.  S'erschte Johr si mir nid offiziell am Umzug gsi. Den hets au scho ei Umzugsnummere ghä wo "Nachwuchs" gheisse het. Für dört chönne mit zmache hät me sich müesse amälde. Das hei mir natürlich verpasst oder nid gwüsst. Wüu si i däm Johr gar keini Amäldige für die Nummere  übercho hei si se gstriche. Im Fasnachtsführer isch si aber immer no din gsi (dä hei si nid nöi druckt). Wäge däm hei mir gar nüd gwüsst vo däm. Vor em Umzug hei mir üs de fliessig warm drunke im "City" (so wie die Grosse). Du gsesch das hei mir auso scho immer gmacht. Wo den üsi Nummere (die gstrichnigi) dra gsi isch si mir use gsecklet -so wie mirs jetz au immer mache- und hei wöue istoh. Dr Funker het de gfrogt wär mir si und mir hei gseit, mir sige ir Nachwuchsgruppe. Er het zu üs gemeint: die sig gstriche  worde. Mir si verschroke und im gseit: Nüd do gstriche, mir si do mir wei mitlaufe! Dr Funker het keis Theater gmacht und mir hei dürfe Istoh und ohni Zunftname aber mit eigener Nummere dr erscht Umzug mitlaufe.  S'Johr druf hets de no witeri Mitglieder ghä und mir hei au üse Name use gfunde....